CELEX: 32018R0063
Language: el
Date: 2017-09-26 00:00:00
Title: Κατ' εξουσιοδότηση κανονισμός (ΕΕ) 2018/63 της Επιτροπής, της 26ης Σεπτεμβρίου 2017, για την τροποποίηση του κατ' εξουσιοδότηση κανονισμού (ΕΕ) 2017/571 για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα σχετικά με τη χορήγηση άδειας λειτουργίας, τις οργανωτικές απαιτήσεις και τη δημοσίευση συναλλαγών για παρόχους υπηρεσιών αναφοράς δεδομένων (Κείμενο που παρουσιάζει ενδιαφέρον για τον ΕΟΧ )

17.1.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 12/2
               
            ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/63 ΤΗΣ ΕΠΙΤΡΟΠΉΣ
      της 26ης Σεπτεμβρίου 2017
      για την τροποποίηση του κατ' εξουσιοδότηση κανονισμού (ΕΕ) 2017/571 για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα σχετικά με τη χορήγηση άδειας λειτουργίας, τις οργανωτικές απαιτήσεις και τη δημοσίευση συναλλαγών για παρόχους υπηρεσιών αναφοράς δεδομένων
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1), και ιδίως το άρθρο 65 παράγραφος 8 στοιχείο γ),
      Εκτιμώντας τα ακόλουθα:
      
                  (1)
               
               
                  Ο κατ' εξουσιοδότηση κανονισμός (ΕΕ) 2017/571 της Επιτροπής (2) καθορίζει τις οργανωτικές απαιτήσεις για παρόχους υπηρεσιών αναφοράς δεδομένων, συμπεριλαμβανομένων των παρόχων ενοποιημένων δελτίων (ΠΕΔ) για μετοχικά χρηματοπιστωτικά μέσα. Δεδομένου ότι οι λεπτομέρειες για τον καθορισμό των ρυθμίσεων δημοσίευσης του ενοποιημένου δελτίου για μη μετοχικά χρηματοπιστωτικά μέσα, όπως ομολογίες, δομημένα χρηματοπιστωτικά προϊόντα, δικαιώματα εκπομπής και παράγωγα, συνδέονται στενά με τις διατάξεις του κατ' εξουσιοδότηση κανονισμού (ΕΕ) 2017/571, είναι σκόπιμο να καθοριστεί επίσης το πεδίο εφαρμογής του ενοποιημένου δελτίου για τα μη μετοχικά χρηματοπιστωτικά μέσα στον ίδιο κατ' εξουσιοδότηση κανονισμό και, ως εκ τούτου, να τροποποιηθεί ο κατ' εξουσιοδότηση κανονισμός (ΕΕ) 2017/571.
               
            
                  (2)
               
               
                  Προκειμένου να διαμορφωθεί ένα πλαίσιο που να παρέχει εμπορικά κίνητρα για τη λειτουργία ενοποιημένου δελτίου για μη μετοχικά χρηματοπιστωτικά μέσα, θα πρέπει να επιτρέπεται στους ΠΕΔ να παρέχουν ενοποιημένο δελτίο που να καλύπτει μία μόνον κατηγορία στοιχείων ενεργητικού ή διάφορες κατηγορίες στοιχείων ενεργητικού.
               
            
                  (3)
               
               
                  Οι ΠΕΔ θα πρέπει να διασφαλίζουν ότι δημοσιεύουν τις απαιτούμενες πληροφορίες σχετικά με τις συναλλαγές οι οποίες καλύπτουν τουλάχιστον το 80 τοις εκατό του συνολικού όγκου και αριθμού των συναλλαγών που δημοσιεύονται κατά το προηγούμενο εξάμηνο, για κάθε σχετική κατηγορία στοιχείων ενεργητικού, από εγκεκριμένους μηχανισμούς δημοσίευσης (ΕΜΔ) και τόπους διαπραγμάτευσης. Η προσέγγιση αυτή διασφαλίζει ότι οι ΠΕΔ δημοσιεύουν πληροφορίες που είναι σημαντικές από την άποψη του χρήστη, ενώ παράλληλα αποφεύγεται το υψηλό κόστος που συνεπάγεται η συμπερίληψη όλων των πληροφοριών που δημοσιεύονται από όλους τους ΕΜΔ και όλους τους τόπους διαπραγμάτευσης.
               
            
                  (4)
               
               
                  Θα πρέπει να παρασχεθεί επαρκής χρόνος στους ΠΕΔ, προκειμένου να επιτύχουν τους δείκτες κάλυψης που καθορίζονται στον παρόντα κανονισμό σε περίπτωση που θα χρειαστεί να προσθέσουν νέους τόπους διαπραγμάτευσης και ΕΜΔ στη ροή δεδομένων τους.
               
            
                  (5)
               
               
                  Για λόγους συνέπειας και ομαλής λειτουργίας των χρηματοπιστωτικών αγορών, είναι αναγκαίο οι διατάξεις που αφορούν ΠΕΔ για μη μετοχικά χρηματοπιστωτικά μέσα και οι εθνικές διατάξεις για τη μεταφορά της οδηγίας 2014/65/ΕΕ να εφαρμοστούν από την ίδια ημερομηνία. Για να εξασφαλιστεί η ομαλή μετάβαση στο νέο καθεστώς, είναι αναγκαίο η πρώτη περίοδος για τον προσδιορισμό των δεικτών κάλυψης που πρέπει να επιτευχθούν από τον ΠΕΔ να καλύπτει την περίοδο που αρχίζει από την 1η Ιανουαρίου 2019.
               
            
                  (6)
               
               
                  Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
               
            
                  (7)
               
               
                  Η ΕΑΚΑΑ διεξήγαγε ανοικτές δημόσιες διαβουλεύσεις για τα σχέδια ρυθμιστικών τεχνικών προτύπων στα οποία βασίζεται ο παρών κανονισμός και ζήτησε τη γνώμη της ομάδας συμφεροντούχων κινητών αξιών και αγορών η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3),
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κατ' εξουσιοδότηση κανονισμός (ΕΕ) 2017/571 τροποποιείται ως εξής:
      
                  1)
               
               
                  Παρεμβάλλεται το ακόλουθο άρθρο 15α:
                  «Άρθρο 15a
                  Πεδίο εφαρμογής του ενοποιημένου δελτίου για ομολογίες, δομημένα χρηματοπιστωτικά προϊόντα, δικαιώματα εκπομπής και παράγωγα
                  1.   Ο ΠΕΔ συμπεριλαμβάνει, στην ηλεκτρονική ροή δεδομένων, δεδομένα σχετικά με μία ή περισσότερες από τις ακόλουθες κατηγορίες στοιχείων ενεργητικού:
                  
                              α)
                           
                           
                              ομολογίες, εξαιρουμένων των βασικών εμπορευμάτων που είναι εισηγμένα στο χρηματιστήριο (ETC) και των διαπραγματεύσιμων ομολογιών (ETN)·
                           
                        
                              β)
                           
                           
                              είδη ομολογιών ETC και ETN·
                           
                        
                              γ)
                           
                           
                              δομημένα χρηματοπιστωτικά προϊόντα·
                           
                        
                              δ)
                           
                           
                              τιτλοποιημένα παράγωγα·
                           
                        
                              ε)
                           
                           
                              παράγωγα επί επιτοκίων·
                           
                        
                              στ)
                           
                           
                              παράγωγα επί συναλλάγματος·
                           
                        
                              ζ)
                           
                           
                              παράγωγα επί μετοχών·
                           
                        
                              η)
                           
                           
                              παράγωγα επί βασικών εμπορευμάτων·
                           
                        
                              θ)
                           
                           
                              πιστωτικά παράγωγα·
                           
                        
                              ι)
                           
                           
                              συμβάσεις επί διαφοράς·
                           
                        
                              ια)
                           
                           
                              παράγωγα C10·
                           
                        
                              ιβ)
                           
                           
                              παράγωγα επί δικαιωμάτων εκπομπής·
                           
                        
                              ιγ)
                           
                           
                              δικαιώματα εκπομπής.
                           
                        2.   Ο ΠΕΔ συμπεριλαμβάνει, στην ηλεκτρονική ροή δεδομένων, δεδομένα που δημοσιοποιήθηκαν σύμφωνα με τα άρθρα 10 και 21 του κανονισμού (ΕΕ) αριθ. 600/2014 τα οποία πληρούν αμφότερους τους ακόλουθους δείκτες κάλυψης:
                  
                              α)
                           
                           
                              ο αριθμός των συναλλαγών που δημοσιεύεται από τον ΠΕΔ για μια από τις κατηγορίες στοιχείων ενεργητικού που απαριθμούνται στην παράγραφο 1 αντιπροσωπεύει τουλάχιστον το 80 % του συνολικού αριθμού των συναλλαγών, στην αντίστοιχη κατηγορία στοιχείων ενεργητικού, που δημοσιεύονται στην Ένωση από όλους τους ΕΜΔ και όλους τους τόπους διαπραγμάτευσης κατά τη διάρκεια της περιόδου αξιολόγησης που αναφέρεται στην παράγραφο 3·
                           
                        
                              β)
                           
                           
                              ο όγκος των συναλλαγών που δημοσιεύεται από τον ΠΕΔ για μια από τις κατηγορίες στοιχείων ενεργητικού που απαριθμούνται στην παράγραφο 1 αντιπροσωπεύει τουλάχιστον το 80 % του συνολικού όγκου των συναλλαγών, στην αντίστοιχη κατηγορία στοιχείων ενεργητικού, που δημοσιεύονται στην Ένωση από όλους τους ΕΜΔ και όλους τους τόπους διαπραγμάτευσης κατά τη διάρκεια της περιόδου αξιολόγησης που αναφέρεται στην παράγραφο 3.
                           
                        Για τους σκοπούς του στοιχείου β), ο όγκος των συναλλαγών προσδιορίζεται σύμφωνα με το μέτρο όγκου που καθορίζεται στον πίνακα 4 του παραρτήματος II του κατ' εξουσιοδότηση κανονισμού (ΕΕ) 2017/583 της Επιτροπής (*1).
                  3.   Ο ΠΕΔ αξιολογεί τους δείκτες κάλυψης που καθορίζονται στην παράγραφο 2 ανά εξάμηνο, με βάση δεδομένα που καλύπτουν τους προηγούμενους 6 μήνες. Οι περίοδοι αξιολόγησης αρχίζουν την 1η Ιανουαρίου και την 1η Ιουλίου εκάστου έτους. Η πρώτη περίοδος καλύπτει το πρώτο εξάμηνο του έτους 2019.
                  4.   Ο ΠΕΔ μεριμνά ώστε να φτάσει στους ελάχιστους δείκτες κάλυψης που καθορίζονται στην παράγραφο 2 το συντομότερο δυνατόν, και σε κάθε περίπτωση το αργότερο:
                  
                              α)
                           
                           
                              στις 31 Ιανουαρίου του ημερολογιακού έτους που ακολουθεί την περίοδο από την 1η Ιανουαρίου έως τις 30 Ιουνίου·
                           
                        
                              β)
                           
                           
                              στις 31 Ιουλίου του ημερολογιακού έτους που ακολουθεί την περίοδο από την 1η Ιουλίου έως τις 31 Δεκεμβρίου.
                           
                        
                     (*1)  Κατ' εξουσιοδότηση κανονισμός (ΕΕ) 2017/583 της Επιτροπής, της 14ης Ιουλίου 2016, σχετικά με τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα για τις απαιτήσεις διαφάνειας για τους τόπους διαπραγμάτευσης και τις επιχειρήσεις επενδύσεων ως προς τις ομολογίες, τα δομημένα χρηματοπιστωτικά προϊόντα, τα δικαιώματα εκπομπής και τα παράγωγα (ΕΕ L 87 της 31.3.2017, σ. 229).»."
						
               
            
                  2)
               
               
                  Το άρθρο 21 αντικαθίσταται από το ακόλουθο κείμενο:
                  «Άρθρο 21
                  Έναρξη ισχύος και εφαρμογή
                  Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
                  Εφαρμόζεται από τις 3 Ιανουαρίου 2018.
                  Ωστόσο, το άρθρο 15α παράγραφος 4 εφαρμόζεται από την 1η Ιανουαρίου 2019 και το άρθρο 14 παράγραφος 2, το άρθρο 15 παράγραφοι 1, 2 και 3 και το άρθρο 20 στοιχείο β) εφαρμόζονται από τις 3 Σεπτεμβρίου 2019.».
               
            Άρθρο 2
      Έναρξη ισχύος και εφαρμογή
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 26 Σεπτεμβρίου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 173 της 12.6.2014, σ. 349.
      
         (2)  Κατ' εξουσιοδότηση κανονισμός (ΕΕ) 2017/571 της Επιτροπής, της 2ας Ιουνίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα σχετικά με τη χορήγηση άδειας λειτουργίας, τις οργανωτικές απαιτήσεις και τη δημοσίευση συναλλαγών για παρόχους υπηρεσιών αναφοράς δεδομένων (ΕΕ L 87 της 31.3.2017, σ. 126).
      
         (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).